Иск, предявен на 30 август 2022 г. — Европейска комисия/Кралство Испания
(Дело C-576/22)
Език на производството: испански
Страни
Ищец: Европейска комисия (представители: C. Hermes и E. Sanfrutos Cano)
Ответник: Кралство Испания
Искания на ищеца
Да се установи, че като не е обозначило като уязвими за нитратите зоните за абсорбиране посредством стичане (повърхностни води) или посредством инфилтриране (подземни води), релевантни за всяка една от замърсените точки на измерване в Кастилия и Леон, Естремадура, Галисия, Балеарските острови, Канарските острови, Мадрид и Валенсия, установени в иска; като не е предвидило в програмите за действие на Арагон, Кастилия-Ла Манча, Кастилия и Леон, Естремадура и Мадрид всички необходими задължителни мерки и като не е приело допълнителните мерки или засилени действия в областта на еутрофизацията по отношение на цялата страна, както и в областта на замърсяването с нитрати, що се отнася до автономните области, които показват тенденция към повишаване на замърсяването на точките на измерване в УНЗ, по-специално в Арагон, Кастилия-Ла Манча, Кастилия и Леон и Мурсия, Кралство Испания не е изпълнило задълженията си по силата на член 3, параграф 4 и на член 5, параграфи 4 (във връзка с приложения II и III) и 5 от Директива 91/676/CEE1 на Съвета от 12 декември 1991 година за опазване на водите от замърсяване с нитрати от селскостопански източници.
да се осъди Кралство Испания да заплати съдебните разноски.
Основания и основни доводи
В иска си Комисията изтъква три основания за неизпълнение.
С първото си основание за неизпълнение Комисията упреква Кралство Испания, че не е изпълнило задълженията си по силата на член 3, параграф 4 от Директива 91/676/ЕИО. Комисията смята, че Кралство Испания не е изпълнило тази разпоредба в Кастилия и Леон, Естремадура, Галисия, Балеарските острови, Канарските острови, Мадрид и Валенсия, доколкото продължават да съществуват територии, които не са обозначени като уязвими за нитратите зони, нито са включени към съществуващите уязвими за нитратите зони, въпреки че данните, получени посредством мрежата за контрол на замърсяването, причинено от нитратите със селскостопански произход, обосновава тяхното обозначаване/включване.
С второто основание за неизпълнение Комисията по същество твърди, че програмите за действие на автономните области на Арагон, Кастилия-Ла Манча, Кастилия и Леон, Естремадура и Мадрид не предвиждат всички задължителни мерки, които се изискват от Директива 91/676/ЕИО и следувателно нарушават член 5, параграф 4. В частност Комисията твърди, че програмите за действие на цитираните автономни области не съдържат достатъчни мерки във връзка с разпръскването на подобряващи почвата вещества по земи с остър наклон, както изисква точка A. 2 от приложение II към Директива 91/676/ЕИО, към която препраща член 5, параграф 4 от същата директива; че продължават да липсват мерки в програмата за действие на Естремадура относно временното събиране на отпадни води от животновъдство, относно регистъра за подобряване на почвите и във връзка с разпръснатия максимален обем на отпадни води, разрешен за хектар, както и че програмата за действие на Мадрид не съдържа необходимите мерки във връзка с временното събиране на твърди торове в почвата, съдържащи се в приложения II и III към Директива 91/676/ЕИО.
В третото си основание за неизпълнение Комисията приема, че Кралство Испания не е приело допълнителните мерки или засилени действия, които изисква член 5, параграф 5 от Директива 91/676/ЕИО. По силата на тази разпоредба държавите членки трябва в рамките на програмите за действие да приемат всякакви допълнителни мерки или засилени действия, които смятат за необходими, за да намалят замърсяването и за избегнат нови замърсявания с нитрати от селскостопански произход. Комисията смята, че Кралство Испания не е приело допълнителните мерки или засилени действия, необходими за справяне с тенденцията за повишаване на замърсяването в уязвимите за нитратите зони в Арагон, Кастилия-Ла Манча, Кастилия и Леон и Мурсия. Освен това Комисията упреква Кралство Испания, че не е приело допълнителни мерки или засилени действия, необходими за справяне с еутрофизацията в цялата страна макар наличните данни да показват, че мерките, предвидени в програмите за действие, не са достатъчни, за да са намали и избегне замърсяването.
____________
1 ОВ L 375, 1991 г., стр. 1; Специално издание на български език, 2007 г., глава 15, том 2, стр. 81.